Oliy Majlis quyi palatasida “Telekommunikatsiyalar to‘g‘risida”gi qonun ijrosi o‘rganildi

Oliy Majlis Qonunchilik palatasi Axborot va kommunikatsiya texnologiyalari masalalari qo‘mitasida “Telekommunikatsiyalar to‘g‘risida”gi qonun ijrosi yuzasidan olib borgan nazorat-tahlil faoliyati yakuniga bag‘ishlangan kengaytirilgan yig‘ilishi bo‘lib o‘tdi. Bu haqda 28-sentabr, dushanba kuni palata matbuot xizmati xabar berdi.

Qayd etishlaricha, qonun ijrosini o‘rganish huquqni qo‘llash amaliyoti tahliliga asosan mamlakatning Qoraqalpog‘iston Respublikasi va Toshkent viloyatlari hududlarida olib borilgan.
O‘rganish natijalariga ko‘ra, telekommunikatsiya sohasidagi vakolatli organ, davlat hokimiyati va boshqaruvi organlari tomonidan qonun talablarini bajarish maqsadida bir qator ishlar amalga oshirilgan.
Xususan, aloqa infratuzilmasi va tarmoqlari, telekommunikatsiya texnologiyalarini rivojlantirish borasidagi Dasturlar ishlab chiqilib, amaliyotga tadbiq etib kelinmoqda.
“O‘rganish yakunlari bo‘yicha aholi keng qatlamlarining manfaati uchun xizmat qiluvchi milliy axborot makonini rivojlantirish maqsadida mazkur sohadagi qonunchilikni, ayniqsa, “Telekommunikatsiyalar to‘g‘risida”gi Qonunini yanada takomillashtirishga oid bir qator taklif va tavsiyalar ishlab chiqildi”, — deyiladi parlament quyi palatasi axborotida.